Karsten Filsø (SF), 2025-06-03:
Tak for det.
Jeg står her som vikar for vores sædvanlige ordfører, som til sin store ærgrelse ikke kan deltage i debatten på grund af andre pligter.
Men tak for redegørelsen.
Lige for tiden er der mange bolde i luften, og vi skal træde forsigtigt, både inden for rigsfællesskabet og i relationerne udadtil.
Men vi kommer ikke uden om på et tidspunkt at nedsætte det, vi kan kalde en kommission for forholdet mellem Grønland, Færøerne og Danmark, og hvis det lyder lidt langt, så kan vi jo bare kalde det rigsfællesskabskommission.
Både Grønland og Færøerne kræver helt berettiget at få mere magt, mere indflydelse over egne affærer.
Rigsfællesskabet skal være en bygning med plads til tre forskellige folkeslag og mødes på tværs af kulturer.
Desværre har rigsfællesskabsbygningen en del K3'ere, hvor der fyger sne ind igennem utæthederne.
Der er revner i rigsfællesskabet, og der er brug for akut renovering, som skal føre til et nyt fællesskab baseret på respekt og ligeværd eller til selvstændighed, hvis de grønlandske og færøske vælgere måtte ønske det.
Der er brug for en ny ordning, en demokratisering, en modernisering, en opgradering af rigsfællesskabet.
Måske er der brug for bare helt banalt at komme med et forslag til at bringe rigsfællesskabet, de tre nationer, mere i overensstemmelse med den faktiske, eksisterende virkelighed.
Det ville både rense og ilte vores relationer.
Vores tre folkeslag, de tre lande, de tre nationer, skal finde nye måder at være sammen på eller løsne båndene på en respektfuld måde.
Jeg vil i den forbindelse på vegne af SF anerkende statsministerens oprigtige engagement i at få renset op i relationerne og på den baggrund arbejde hen imod en forsoning, som er nødvendig.
Lige nu og her er især Danmark og Grønland, men jo også hele rigsfællesskabet, under maksimalt pres fra USA.
USA's imperialistiske fangarme forsøger at banke kiler ind i åbninger i rigsfællesskabet.
Man udnytter den grønlandske selvstændighedsdiskussion, der var meget oppe i tiden for ikke så lang tid siden.
Det er åbenlyst en fjendtlig handling fra en NATO-allieret, og hvis det lykkes, bliver konsekvenserne dramatiske, især for Grønland.
Men rystelserne vil kunne mærkes over hele verden, når aftaler, traktater, alliancer og de regelbaserede internationale samfund er brudt ned.
Trump påstår at have brug for Grønland af sikkerhedspolitiske årsager, men det hænger slet ikke sammen med virkeligheden.
USA kan til enhver tid få tilladelse til nye militærbaser og adgang til havne.
Når venner opfører sig sådan, har vi ikke så meget brug for fjender.
Det er afsløret, at USA spionerer mod Grønland og Danmark, og det handler ikke bare om et legitimt behov for at være velorienteret.
Meget tyder på spionage og udbygning af den amerikanske repræsentation, og det er et led i forberedelserne til at kunne overtage Grønland.
Hvis disse imperialistiske planer bliver virkelighed, er der fri bane for Rusland til at fortsætte med at spise sine naboer og få Kina til at invadere Taiwan.
USA sætter nye absurde standarder med sine aggressive provokationer, og i Moskva og Beijing ser man fornøjet til.
Jeg er sikker på, at USA's optræden sætter dårlige idéer i hovederne på lederne i andre autokratiske og diktatoriske lande.
Grønland tilhører jo naturligvis ingen andre end grønlænderne selv, hvilket de også gentager gang på gang, og stærke internationale alliancer må stå fast på retten til at beslutte sin egen fremtid.
Disse alliancer omfatter bl.a. Canada og de europæiske lande og skal bygge på folkeretten og de grundlæggende bestemmelser i NATO's manifest.